**Dôvodová správa**

**Všeobecná časť**

Cieľom predkladaného návrhu je zaviesť spravodlivejšiu metódu stanovovania cien liekov v Slovenskej republike zohľadňujúcu zmeny cien v iných členských štátoch EÚ a zmeny výmenných kurzov. Cena liekov, zdravotníckych pomôcok a dietetických potravín by nemala byť vyššia ako priemer troch najnižších cien v EÚ. Ďalej sa vypúšťajú z osobitného spôsobu úhrady lieky určené na povinné očkovanie, čím sa vracia stav platný do účinnosti zákona č. 363/2011 Z. z. V návrhu zákona sa tiež dopĺňa chýbajúci poplatok za rozhodovanie o žiadosti vo veci zvýšenia úradne určenej ceny kategorizovanej dietetickej potraviny a precizujú sa niektoré ustanovenia súvisiace s úhradou správnych poplatkov za žiadosti podľa zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov

Navrhované úpravy nijakým spôsobom nemenia pôvodný zámer zákona, ktorý spočíval najmä v sprísnení regulácie cien liekov, zdravotníckych pomôcok a dietetických potravín a tiež v zadefinovaní osobitného procesu rozhodovania vo veciach kategorizácie, vrátane zavedenia elektronickej formy komunikácie. Účelom predkladaných zmien je najmä ďalšie precizovanie jednotlivých procesov, snaha o ich zjednodušenie a minimalizáciu administratívnej záťaže.

Vplyvy vychádzajúce z predloženého návrhu sú uvedené v doložke vybraných vplyvov.

       Návrh zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.